# Kollaste Turbanite ülestõus

**Kollaste Turbanite ülestõus** (trad. hiina 黄巾之亂, pinyin *huáng​jīn​zhī​ luàn*) oli Hiinas 184. aastal keiser Lingi valitsemisajal Hani dünastia vastu toimunud ülestõus, mis viis kaudselt dünastia langemiseni. Vastuhaku algataja oli taoistlik imetegija Zhang Jue, kelle üleskutsele vastasid valitsuse korruptsioonis ja võimetuses pettunud talupojad. Kuigi esialgne ülestõus suruti kiiresti maha, kestsid järelkokkupõrked Kollaste Turbanite liikmete ning võimude vahel kokku 21 aastat, kiirendades võimu liikumist keskvõimult sõjapealike kätte.

## Taust

Ida-Hani dünastia nõrgenedes 2. sajandi keskel kerkisid rahva seas esile taoistlikud salaühingud, mida tunti nende liikmete kollaste peasallide järgi Kollaste Turbanite nime all. Kollane värv oli seotud maa-elemendiga ning tähistas ühtlasi lahtiütlemist konfutsianismi (Hani dünastia ametliku ideoloogia) hierarhiatest. Varaseim selline ühing asutati Sichuani piirkonnas Zhang Lingi nimelise taoistliku ravitseja juhatusel. Liikumise liikmed uskusid, et haiguseid põhjustab ebamoraalne käitumine ning terveneda on võimalik kahetsuse ja voorusliku elu abil. 175-184. aastal kogus ravitseja Zhang Jue üle 350 000 järgija pealinna ümbritsevatel aladel, kus pidevad loodusõnnetused, näljahädad ja haiguspuhangud külvasid rahva hulgas pahameelt ning toetasid uskumust, et dünastia on kaotanud Taeva soosingu. 184. aasta oli Hiinas sümboolse tähtsusega aasta, mil vahetus 60-aastane ajaarvamistsükkel.

## Ülestõus

184. aasta kevadel alustas Zhang Jue kahe venna Zhang Bao ja Zhang Liangi ning liitlaste abil ülestõusu eesmärgiga Hani dünastia kukutada ning asutada uus utoopilisel taoismil põhinev ühiskond. Ülestõusu pidid toetama liitlased pealinnas, kes aga enne ülestõusu algust avastati ning see plaan nurjus. Kollased Turbanid tapsid võimude esindajaid ning hävitasid valitsushooneid tänapäeva Hebei piirkonnas. 184. aasta suvel toimusid tasavägised lahingud valitsusvõimude ja Zhangide vägede vahel, kuni kindral Huangfu Song võttis Zhang Jue ja Zhang Liangi Guangzongi linnas piiramisrõngasse. Zhang Jue suri piiramise käigus haigusse ning peagi vallutas kindral Huangfu linna, tappes Zhang Lingi ning kaasaegsete allikate järgi 30 000 mässulist. Mõni kuu hiljem tapeti ka Zhang Bao. Kaasaegsete allikate väitel hukkus ülestõusus kokku kuni 100 000 mässulist.

## Tagajärjed

Pärast Zhangi vendade hukkumist tuli piirkonnas veel aastaid esile väikeseid kohalikke ülestõuse. Kollaste Turbanite tegevuse kese liikus aga tagasi Sichuani piirkonda, kus 189. aastal toimus ülestõus kohaliku juhi Ma Xiangi all. Lõplikult suudeti ülestõusud maha suruda alles 205. aastaks, kuid samal ajal oli Zhang Lingi lapselaps Zhang Lu poliitiliste manöövritega haaranud võimu Hanzhongi piirkonnas ning saanud keskvalitsusest *de facto* iseseisvaks sõjapealikuks. Zhang Lu alistus kindral Cao Caole 215. aastal.

Kuigi mässude põhjustatud kahjustusi on raske täpselt hinnata, nõrgestasid nii purustused kui suured inimkaotused Hani dünastiat ning intriigidest halvatud keisrivõimu asemel läks kontroll aina rohkem piirkondlike sõjaliste võimude kätte. 220. aastal kukutas Cao Cao viimase Hani keisri ning dünastia lagunemisega algas Hiinas Kolme riigi ajastu.

## Viited